text: РЕГЛАМЕНТ ЗА ИЗПЪЛНЕНИЕ (ЕС) № 538/2013 НА КОМИСИЯТА
  от 11 юни 2013 година
  за установяване на временни мерки във връзка с някои лицензии за внос и износ и сертификати за предварително фиксиране за търговия със селскостопански продукти между Съюза в състава му към 30 юни 2013 г. и Хърватия
  ЕВРОПЕЙСКАТА КОМИСИЯ,
  като взе предвид Договора за присъединяването на Хърватия, и по-специално член 3, параграф 4 от него,
  като взе предвид Акта за присъединяване на Хърватия, и по-специално член 41 от него,
  като има предвид, че:
  (1)
  До 1 юли 2013 г. търговията с някои селскостопански продукти между Съюза и Хърватия подлежи на представянето на лицензия за внос или износ. След 1 юли 2013 г. тези лицензии не могат да бъдат използвани за подобна търговия.
  (2)
  Някои лицензии и сертификати за предварително фиксиране, които ще продължат да бъдат валидни след 30 юни 2013 г., изобщо няма да са използвани или ще са използвани само частично. Поетите във връзка с тези лицензии и сертификати ангажименти трябва да бъдат изпълнени, в противен случай внесената гаранция ще бъде задържана. Предвид факта, че след присъединяването на Хърватия тези ангажименти вече не могат да бъдат изпълнени, се оказва необходимо да се приеме преходна мярка, която предвижда освобождаването на внесените гаранции, считано от датата на присъединяването.
  (3)
  Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
  ПРИЕ НАСТОЯЩИЯ РЕГЛАМЕНТ:
  Член 1
  По искане на заинтересованите страни внесените гаранции за издаването на лицензии за внос и износ и на сертификати за предварително фиксиране ще се освобождават при следните условия:
  а)
  държавата износител или държавата получател, посочена в лицензиите или на сертификатите за предварително фиксиране, е Хърватия. Ако посочването на държава износител или държава получател в лицензията или на сертификата за предварително фиксиране не е задължително, операторът доказва по задоволителен начин на компетентния орган, че държавата получател или държавата вносител е Хърватия;
  б)
  валидността на лицензиите или сертификатите за предварително фиксиране не изтича преди 1 юли 2013 г.;
  в)
  до 1 юли 2013 г. лицензиите или сертификатите за предварително фиксиране ще са използвани само частично или изобщо няма да са използвани.
  Член 2
  Настоящият регламент влиза в сила, при условие че Договорът за присъединяването на Хърватия влезе в сила и на датата, на която последният влезе в сила.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 11 юни 2013 година.